พระราชกฤษฎีกา เงินค่าตอบแทนตุลาการศาลปกครอง พ.ศ. 2544
พระราชกฤษฎีกา
พระราชกฤษฎีกา
เงินค่าตอบแทนตุลาการศาลปกครอง
พ.ศ. ๒๕๔๔[๑]
 

ภูมิพลอดุลยเดช ป.ร.
ให้ไว้ ณ วันที่ ๒๘
กันยายน พ.ศ. ๒๕๔๔
เป็นปีที่ ๕๖
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรกำหนดหลักเกณฑ์และวิธีการจ่ายเงินค่าตอบแทนตุลาการศาลปกครอง

อาศัยอำนาจตามความในมาตรา ๒๒๑
ของรัฐธรรมนูญแห่งราชอาณาจักรไทย และมาตรา ๓
แห่งพระราชบัญญัติการกำหนดหลักเกณฑ์เกี่ยวกับการจ่ายเงินบางประเภทตามงบประมาณรายจ่าย
พ.ศ. ๒๕๑๘ จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาเงินค่าตอบแทนตุลาการศาลปกครอง
พ.ศ. ๒๕๔๔

มาตรา ๒ พระราชกฤษฎีกานี้ให้ใช้บังคับตั้งแต่วันที่
๒ กุมภาพันธ์ ๒๕๔๔ เป็นต้นไป

มาตรา ๓ นอกจากค่าตอบแทนที่มีกฎหมายหรือระเบียบกำหนดไว้โดยเฉพาะแล้ว
ให้ตุลาการศาลปกครองมีสิทธิได้รับเงินค่าตอบแทนเกี่ยวกับเบี้ยประชุมกรรมการและเงินค่าตอบแทนอื่น
ๆ ตามหลักเกณฑ์และวิธีการที่กำหนดในพระราชกฤษฎีกาซึ่งออกตามความในพระราชบัญญัติการกำหนดหลักเกณฑ์เกี่ยวกับการจ่ายเงินบางประเภทตามงบประมาณรายจ่าย
พ.ศ. ๒๕๑๘ และให้นำระเบียบการเบิกจ่ายระเบียบกระทรวงการคลัง และระเบียบอื่นของทางราชการในเรื่องดังกล่าวมาใช้บังคับโดยอนุโลม
เพื่อประโยชน์ในการคำนวณเงินค่าตอบแทนตามพระราชกฤษฎีกานี้
ให้ตุลาการในศาลปกครองชั้นต้นได้รับสิทธิในอัตราเดียวกับข้าราชการพลเรือนระดับ ๑๐
และให้ตุลาการในศาลปกครองสูงสุดได้รับสิทธิในอัตราเดียวกับข้าราชการพลเรือนระดับ
๑๑

มาตรา ๔ ให้รัฐมนตรีว่าการกระทรวงการคลังรักษาการตามพระราชกฤษฎีกานี้


ผู้รับสนองพระบรมราชโองการ
พันตำรวจโท ทักษิณ ชินวัตร
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
เนื่องจากได้มีการจัดตั้งศาลปกครองขึ้นตามพระราชบัญญัติจัดตั้งศาลปกครองและวิธีพิจารณาคดีปกครอง
พ.ศ. ๒๕๔๒ โดยมีตุลาการศาลปกครองทำหน้าที่พิจารณาพิพากษาคดีปกครอง
และตุลาการศาลปกครองมีฐานะเป็นข้าราชการประเภทหนึ่ง ดังนั้น
เพื่อให้ตุลาการศาลปกครองมีสิทธิได้รับเงินค่าตอบแทนต่าง ๆ ได้เช่นเดียวกับข้าราชการประเภทอื่น
จึงจำเป็นต้องตราพระราชกฤษฎีกานี้

















ภคินี/แก้ไข
๗ พฤษภาคม ๒๕๔๕

จุฑามาศ/ปรับปรุง
๒๕ มิถุนายน ๒๕๕๘






[๑] ราชกิจจานุเบกษา
เล่ม ๑๑๘/ตอนที่ ๙๓ ก/หน้า ๑/๙ ตุลาคม ๒๕๔๔